b'\n_START_ARTICLE_\nMadagaskaro istorija\n_START_PARAGRAPH_\nMadagaskaro istorija prasid\xc4\x97jo, kai i\xc5\xa1 Indonezijos atvyko pirmieji \xc5\xbemon\xc4\x97s 200\xc2\xa0m. pr. m. e.\xe2\x80\x93500\xc2\xa0m. D\xc4\x97l salos izoliacijos saloje i\xc5\xa1liko daug endemini\xc5\xb3 augal\xc5\xb3 ir gyv\xc5\xabn\xc5\xb3 r\xc5\xab\xc5\xa1i\xc5\xb3, kurioms dabar i\xc5\xa1kilo gr\xc4\x97sm\xc4\x97 augant \xc5\xbemoni\xc5\xb3 skai\xc4\x8diui. Per du t\xc5\xabkstan\xc4\x8dius met\xc5\xb3 Madagaskare apsigyveno daug bant\xc5\xb3, kin\xc5\xb3, Piet\xc5\xb3 azijie\xc4\x8di\xc5\xb3, europie\xc4\x8di\xc5\xb3, arab\xc5\xb3. \xc5\xa0ioms tautoms besimai\xc5\xa1ant atsirado malagasi\xc5\xb3 tauta, kalbanti malagasi\xc5\xb3 kalba su Bantu \xc4\xaftaka. Geneti\xc5\xa1kai pakrant\xc4\x97se bant\xc5\xb3 ir austronezie\xc4\x8di\xc5\xb3 \xc4\xaftaka yra vienodai stipri. Kitos tautos taip stipriai neprisid\xc4\x97jo arba nesimai\xc5\xa1\xc4\x97 su malagasiais._NEWLINE_Viduram\xc5\xbeiais Madagaskare atsirado daug \xc4\xafvairi\xc5\xb3 taut\xc5\xb3, kurias vald\xc4\x97 vietiniai vadai. Sakalava, Merina ir Betsimisaraka gen\xc4\x8di\xc5\xb3 vadai buvo sujungti \xc4\xaf karalystes. \xc5\xa0ios karalyst\xc4\x97s praturt\xc4\x97jo prekiaudamos su europie\xc4\x8di\xc5\xb3 ir arab\xc5\xb3 pirkliais ir piratais. XVI\xe2\x80\x93XVIII a. Madagaskaro pakrant\xc4\x97se veik\xc4\x97 piratai, jie \xc4\xafk\xc5\xabr\xc4\x97 laisv\xc4\x85 kolonij\xc4\x85 Libertatia \xc5\xa0v. Marijos saloje, kurioje i\xc5\xa1 prad\xc5\xbei\xc5\xb3 gyveno malagasiai. Sakalava ir Merina ypa\xc4\x8d aktyviai prekiavo su europie\xc4\x8diais: parduodavo jiems malagasi\xc5\xb3 vergus mainais \xc4\xaf ginklus ir kitas prekes. XVIII\xe2\x80\x93XIX a. gausi Imerinos karalyst\xc4\x97 centriniuose kalnuose su sostine Antananaryvu prad\xc4\x97jo pl\xc4\x97sti savo \xc4\xaftak\xc4\x85 po vis\xc4\x85 sal\xc4\x85. Merinos karaliai vald\xc4\x97 Madagaskaro karalyst\xc4\x99 XIX a., jie modernizavo \xc5\xa1al\xc4\xaf remiami brit\xc5\xb3, stat\xc4\x97 mokyklas, k\xc5\xabr\xc4\x97 infrastrukt\xc5\xabr\xc4\x85._NEWLINE_Nuo XVII a. pranc\xc5\xabzai ir britai var\xc5\xbe\xc4\x97si d\xc4\x97l Madagaskaro. 1885\xc2\xa0m. sala de facto tapo pranc\xc5\xabz\xc5\xb3 protektoratu, 1890\xc2\xa0m.\xc2\xa0\xe2\x80\x93 oficialiai, o 1896\xc2\xa0m. Madagaskaras tapo Pranc\xc5\xabzijos kolonija. 1960\xc2\xa0m. Madagaskaras tapo nepriklausomu. Valdant prezidentui Philibert Tsiranana Madagaskaro pirmoji respublika (1960\xe2\x80\x931972\xc2\xa0m.) tapo demokratija, kuri r\xc4\x97m\xc4\x97si Pranc\xc5\xabzijos modeliu. Sala vis dar kult\xc5\xabri\xc5\xa1kai ir ekonomi\xc5\xa1kai buvo priklausoma nuo Pranc\xc5\xabzijos. Tai suk\xc4\x97l\xc4\x97 valstie\xc4\x8di\xc5\xb3 ir student\xc5\xb3 nepasitenkinim\xc4\x85, tad buvo \xc4\xafkurta socialistin\xc4\x97 antroji respublika, vadovaujant admirolui Didier Ratsiraka (1975\xe2\x80\x931992\xc2\xa0m.), pasi\xc5\xbeym\xc4\x97jusi ekonomine izoliacija ir artimais ry\xc5\xa1iais su komunistin\xc4\x97mis \xc5\xa1alimis. Ekonomika \xc5\xbelugo, pragyvenimo standartai smuko, kilo socialiniai neramumai, kuriuos Ratsiraka nuslopino represijomis. Prezidento sargyba \xc5\xa1aud\xc4\x97 \xc4\xaf demokratijos siekian\xc4\x8dius demonstrantus 1989\xc2\xa0m. Laisvi rinkimai atv\xc4\x97r\xc4\x97 duris demokratinei tre\xc4\x8diai respublikai (1992\xe2\x80\x932009\xc2\xa0m.). Pagal nauj\xc4\x85 konstitucij\xc4\x85 buvo i\xc5\xa1rinkti prezidentai Albert Zafy, President Didier Ratsiraka ir Marc Ravalomanana. \xc5\xa0\xc4\xaf 2009\xc2\xa0m. kov\xc4\x85 perversmo metu nuvert\xc4\x97 Antananaryvo meras Andry Rajoelina. Jis dabar valdo kaip prezidentas be tarptautin\xc4\x97s bendruomen\xc4\x97s pripa\xc5\xbeinimo.'